b'\n_START_ARTICLE_\nGagarin-pokalen\n_START_PARAGRAPH_\nGagarin-pokalen (russisk: \xd0\x9a\xd1\x83\xd0\xb1\xd0\xbe\xd0\xba \xd0\x93\xd0\xb0\xd0\xb3\xd0\xb0\xd1\x80\xd0\xb8\xd0\xbd\xd0\xb0, tr. Kubok Gagarina) er trof\xc3\xa6et, der overr\xc3\xa6kkes til vinderen af slutspillet i ishockeyligaen KHL. Pokalen er opkaldt efter kosmonauten Jurij Gagarin, det f\xc3\xb8rste menneske i rummet._NEWLINE_Pokalen vejer 18 kg, hvilket er tungere end National Hockey League\'s tilsvarene pokal, Stanley Cup, og er lavet af s\xc3\xb8lv, der er forgyldt.\n_START_SECTION_\nNavngivning\n_START_PARAGRAPH_\nIf\xc3\xb8lge KHL\'s kommiss\xc3\xa6r, Aleksandr Medvedev, blev pokalen opkaldt efter Jurij Gagarin, fordi hans navn i Rusland associeres med opn\xc3\xa5else af storsl\xc3\xa5ede bedrifter, og Gagarin er blevet beskrevet som et symbol p\xc3\xa5 nationen. Derudover fungerer hans rejse ud i rummet, if\xc3\xb8lge ligaens grundl\xc3\xa6ggere, som en metafor for det sovjetiske gennembrud inden for ishockey, der fandt sted samtidig med Gagarins rumrejse. Gagarin spillede selv ishockey, men ikke p\xc3\xa5 eliteniveau._NEWLINE_Det var ogs\xc3\xa5 p\xc3\xa5 tale at opkalde pokalen efter Anatolij Tarasov, der i mange \xc3\xa5r var tr\xc3\xa6ner for HK CSKA Moskva og Sovjetunionens ishockeylandshold, og som betragtes som "det sovjetiske ishockeys fader". Han fik imidlertid senere en af KHL-divisionerne opkaldt efter sig.'